b'\n_START_ARTICLE_\nLibanonin kriisi 1958\n_START_PARAGRAPH_\nLibanonin kriisi 1958 oli konflikti Libanonin maroniittikristittyjen ja muslimien v\xc3\xa4lill\xc3\xa4 vuonna 1958. Yhdysvallat puuttui kriisiin Libanonin presidentti Camille Chamounin pyynn\xc3\xb6st\xc3\xa4 l\xc3\xa4hett\xc3\xa4m\xc3\xa4ll\xc3\xa4 maahan laivaston, maavoimien ja merijalkav\xc3\xa4en joukkoja, yhteens\xc3\xa4 noin 14\xc2\xa0000 miest\xc3\xa4. T\xc3\xa4m\xc3\xa4 oli ensimm\xc3\xa4inen kerta Yhdysvaltain historiassa, kun se l\xc3\xa4hetti joukkojaan L\xc3\xa4hi-it\xc3\xa4\xc3\xa4n interventiotarkoituksessa. Kriisin syntymiseen vaikutti Libanonin sis\xc3\xa4isten j\xc3\xa4nnitteiden lis\xc3\xa4ksi Irakin vallankumous 14. hein\xc3\xa4kuuta 1958 sek\xc3\xa4 presidentti Chamounin l\xc3\xa4nsimielisyys, jota arabinationalistit, Egyptin presidentti Gamal Abdel Nasser sek\xc3\xa4 Yhdistynyt arabitasavalta vastustivat._NEWLINE_Yhdysvaltalaisjoukkojen ensimm\xc3\xa4iset osastot nousivat maihin 15. hein\xc3\xa4kuuta Beirutin turistirannalle, jossa bikiniasuiset siviilit tervehtiv\xc3\xa4t heit\xc3\xa4. Beirutin satama ja lentokentt\xc3\xa4 vallattiin, ja kaupunkiin johtaville teille asetettiin tarkastuspisteit\xc3\xa4. Presidentti Chamoun jatkoi virassaan kautensa loppuun, ja syyskuussa uudeksi presidentiksi valittiin kristitty kenraali Fuad Chehab. P\xc3\xa4\xc3\xa4ministeriksi nousi muslimitaustainen Rashid Karami. Yhdysvallat veti joukkonsa Libanonista 25. lokakuuta._NEWLINE_Libanonin kriisin alkuvaiheessa sit\xc3\xa4 pidettiin vakavana konfliktina. Urho Kekkonen kommentoi sit\xc3\xa4 p\xc3\xa4iv\xc3\xa4kirjassaan tiuhaan, ja Helsingin Sanomissa kerrottiin brittilehdist\xc3\xb6n kirjoituksista, joiden mukaan kriisi voi johtaa maailmansotaan suurvaltojen v\xc3\xa4lill\xc3\xa4.'